# Samtykke ved tilmelding til ordning om socialt frikort

## Kort om det sociale frikort

Med et socialt frikort får du mulighed for at tjene op til 41.280 kr. pr. kalenderår både skattefrit og uden modregning af offentlige ydelser. Det er kommunen, der skal visitere til ordningen om det sociale frikort og afgøre, hvorvidt du er berettiget til et socialt frikort.

For at kunne tjene et skattefrit beløb og ikke blive modregnet i ydelser er det en forudsætning, at kommunen og dine arbejdsgivere anvender den it-løsning, der er udviklet til at administrere ordningen om det sociale frikort.

## Behandling af oplysninger

Kommunen opretter et personligt socialt frikort ved brug af dit CPR-nummer, efter kommunen har truffet afgørelse om, at du er i målgruppen for et socialt frikort. Ved oprettelse vil it-løsningen automatisk danne et 5-cifret frikortnummer, som virksomheden skal have oplyst for at kunne tilgå frikortet.

Dine arbejdsgivere skal angive den udbetalte løn, der registreres på dit personlige frikort, ved at fremsøge dit 5-cifrede frikortnummer. Dertil skal dine arbejdsgivere angive oplysninger om det indgåede arbejdsforhold, herunder start- og slutdato for ansættelse og kontaktoplysninger på den person på din arbejdsplads, der er ansvarlig for ansættelsen.

Kommunen og dine arbejdsgivere vil kunne se, hvad de hver især har indtastet i løsningen. Således kan dine arbejdsgivere se, hvilken sagsbehandler i kommunen der har oprettet frikortet. Dine arbejdsgivere kan dog ikke se dit CPR-nummer. Kommunen vil kunne se, hvem der har været ansvarlig for dine ansættelser, og hvor meget du har tjent de steder, hvor du har været ansat.

Der er udviklet en login-løsning til borgere, som giver dig mulighed for at følge med i ansættelsesforhold og registreret aktivitet på dit personlige sociale frikort. Du logger på løsningen via Nem-ID.

## Forsøg med et socialt frikort er et tilbud, ikke et krav

Det er frivilligt at være med i ordningen om det sociale frikort. Dette betyder, at det er muligt for dig at trække samtykket tilbage, hvis du ikke længere ønsker at være en del af ordningen. Hvis du trækker dit samtykke tilbage, kan kommunen træffe afgørelse om at deaktivere dit sociale frikort, og det vil ikke længere være muligt for dig at bruge det.

**Ved at underskrive denne erklæring giver jeg samtykke til**, at kommunen og mine arbejdsgivere indsamler og behandler følgende personoplysninger om mig:

* Cpr-nummer
* Frikort-nummer
* Saldo på frikort (starter ved 41.280)
* Beløb, der er blevet udbetalt på frikortet
* Ansættelsessted og ansættelsesperiode.

**Hvis din situation forandrer sig**

Du skal være opmærksom på, at du skal fortælle kommunen, hvis du ikke længere lever op til kravene for at få et socialt frikort. Hvis du ikke oplyser kommunen om, at du ikke længere lever op til kravene for at få socialt frikort kan du blive mødt med tilbagebetalingskrav og evt. tiltalt for overtrædelse af straffeloven. Kommunerne er forpligtede til at kontrollere om borgere, der har socialt frikort, fortsat lever op til kravene for at få det. Hvis din situation forandrer sig sådan, at du ikke længere lever op til kravene for at få socialt frikort, skal din kommune deaktivere det.

**Underskriv her:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_**